Նախկին փոխնախարարն ընդգծում է՝ մրցույթը հայտարարվել է կոնկրետ տեղի համար, եւ հանձնաժողովականները հավաքվել են արդեն մրցույթի արդյունքները նայելու եւ աշխատանքներն ընտրելու համար։ Ասում է՝ միշտ չէ, որ համակարծիք է եղել գործընկերների հետ։ «Քանդակի ընտրության դեպքում իմ գործընկերը՝ Կարո Այվազյանը, մի փոքր այլ կարծիք ուներ, ես այլ կարծիք ունեի, բայց, համենայնդեպս, Դավիթ Մինասյանի քանդակին եմ ես տվել 2-րդ տեղը՝ առաջին տեղ չտալով ոչ մեկին, եւ, փաստորեն, մյուսների դեպքում էլ մեծամասնությամբ անցավ Դավիթ Մինասյանի քանդակը, որի դեպքում տեղի, միջավայրի համար հնարավորինս նորմալ, լավ լուծումներ են տրված»,- ասաց նա ու ընդգծեց, որ ի սկզբանե արդեն տեղի փոփոխության հնարավորություն չկար, քանի որ մրցույթը հայտարարված էր հենց այդ տեղի համար։ «Ոչ թե հանձնաժողովը տեղն է ընտրում, այլ տեղի հետ կապված է մրցույթը հայտարարվել։ Իհարկե, կա խնդիր, ու լավ կլիներ, որ մշակույթի նախարարության հետ գրավոր համաձայնեցված լիներ դա»։